钦定古今图书集成/明伦汇编/氏族典/第033卷 > 《王圻续文献通考》 > 宗炳
## 钦定古今图书集成/明伦汇编/氏族典/第033卷 > 《王圻续文献通考》 > 宗炳

按《宋书宗炳传》，“炳字少文，南阳涅阳人也。祖承父，繇
之母同郡师氏。聪辩有学义，教授诸子。炳居丧过礼，
为乡闾所称。刺史殷仲堪、桓元并辟主簿，举秀才，不
就。高祖领荆州，辟炳为主簿，不起。炳妙善琴书，精于
言理，每游山水，往辄忘归。征西长史王敬弘每从之，
未尝不弥日也。乃下入庐山，就释慧远考寻文义。兄”
臧为南平太守，逼与俱还，乃于江陵三湖立宅，闲居
无事。高祖召为太尉参军，不就。高祖开府，辟太尉掾，
不起。宋受禅，征为太子舍人。元嘉初，又征通直郎。东
宫建，征为太子中舍人、庶子，并不应。妻罗氏亦有高
情，与炳协趣。衡阳王义季在荆州，命为咨议参军，不
起。好山水，爱远游，西陟荆巫，南登衡岳，因而结宇衡
山，欲怀尚平之志。有疾，还江陵，叹曰：“老疾俱至，名山
恐难遍睹，惟当澄怀观道，卧以游之。”凡所游履，皆图
之于室。谓人曰：“抚琴动操，欲令众山皆响。”古有《金石
弄》，为诸桓所重，桓氏亡，其声遂绝，惟炳传焉。太祖遣
乐师杨观就炳受之。元嘉二十年，炳卒，时年六十九。